Stedsans

Vi har kalt dette seminaret Stedsans. Men hva legger vi i det? Hva er ”stedsans” eller stedsidentitet? 

Rent generelt kan vi knytte to meninger til det. Det kan dreie seg om stedets identitet, altså alt det som gir et sted egenart – landskapet, arkitekturen, de historiske bygningene, altså det fysisk-materielle ved stedet. Eller vi kan forstå stedsidentitet som individers identitet, altså den identitet som vi forbinder med det å være fra et sted, å høre hjemme et sted, å snakke samme språk som andre på stedet gjør, å ha de samme kulturelle normene osv. Denne siste type stedsidentitet oppfattes av mange som helt grunnleggende for oss mennesker: 

”Et menneske skal ikke være alle steder fra. Et menneske skal være hjemmefra”, som Knut Hamsund har skrevet et sted. Historikeren Kåre Lunden har spunnet videre på dette og sagt at: ”dersom et menneske er i det heile teke, dersom det har ein identitet som skil det frå andre, så er det ’hjemmefra’, geografisk, språkleg, allment kulturelt. Rett nok kan det vel ha to – eller fleire – heimar, i Pakistan og Noreg, i Sunnfjord og Oslo. Men i så fall kjem dette til uttrykk i at det kjenner seg knytt til og er interessert i begge”. Lunden bruker dette resonnementet videre til å bestemme hva lokalhistorie er: ”Lokalhistoria er uttrykket”, sier han” innanfor historiegranskinga og historieskrivinga, for at mennesket både er og bør vere ’hjemmefra’.” Forstått slik er ”stedsans”, i betydningen ”det å være hjemmefra”, også selve kjernen i lokalhistorien som forsknings- og formidlingsprosjekt. 

Når vi snakker om sans for stedet, er det vel helst den sistnevnte meningen vi har i tankene, altså individets stedsidentitet. Men samtidig er det vanskelig å forestille seg at en individuell stedsidentitet kan etableres uten i samspill med et landskap, med en fysisk-materiell sammenheng. Et eksempel på dette samspillet kan vi lese i et intervju som Dagbladet i fjor hadde med Ari Behn, der Ari forklarer hvorfor landskapet i Østfold er så viktig for ham at han har dratt med seg journalisten på biltur slik at de sammen kan oppleve det: 

”Jeg digger fjell og alt det der, men det som sitter fast i meg når jeg er borte fra Norge, det er Østfoldlandskapet. Det er åpent kulturlandskap, det er sval skog og gule kornåkrer, det er granitt, sommer, skjærgård og skurte svaberg. Det er derfor vi er her. Det er det som er poenget (...) Landskapet sitter fast i meg. Og det speiler seg i alt jeg gjør. Det er det jeg prøver å si.” 

Et landskap som sitter fast i meg, som speiler seg i alt jeg gjør. Dette er kjernen i Stedsans. Og dette uttrykket forklarer også hvorfor stedsans, forstått som stedsidentitet er blitt et interessant tverrfaglig tema; begrepet har filosofisk-eksistensielle dimensjoner og det reiser problemstillinger i skjæringspunktet mellom en rekke samfunnsfag og historie. For å gi oss en innføring i de mer overordnede spørsmål som sted og stedsidentitet reiser, har vi fått professor i informasjons- og medievitenskap ved Universitetet i Bergen, Anders Johansen, til å innlede seminaret. Johansen er opprinnelig sosialantropolog, og har interessert seg faglig for vår bruk av fortidens tid og rom til å skape tradisjon og historie. 

Men stedsans eller stedsidentitet har ikke bare en akademisk-faglig dimensjon. Stedsidentitet dreier seg også om relasjonen mellom kultur, næring og samfunnsbygging. I Stortingsmelding nr. 22 (2004-2005), Kultur og næring, pekes det for eksempel på hvordan overordnede økonomiske og samfunnsmessige endringer har ført til en økende etterspørsel etter kultur og opplevelser. Meldinga hevder at i en global konkurransesituasjon drevet fram av moderne informasjonsteknologi, kan nettopp kultur- og meningsskapende aktiviteter utgjøre ”det lille ekstra” som tipper konkurransesituasjonen i riktig retning for en aktør på markedet: ”Gjennom denne utviklinga vert det skapt nye vekstvilkår for kultursektoren, samstundes som kultur kan vere ei drivkraft i den økonomiske utviklinga”, sies det. 

Stedsidentitet kan være nettopp et slikt fortrinn. Tidligere forskning på stedets identitet bygde ofte på en tanke om at stedet hadde en nærmest ”objektiv” identitet som alle kunne enes om. En prøvde å identifisere trekk ved stedet som så å si var tidløse. Og alle former for stedsutvikling ble et spørsmål om å videreføre trekk ved stedet som gjorde at dets egenart ble tatt vare på. Men hva når et sted totalt endrer egenart? Hva skal en da videreføre, hvordan skal det gjøres og hvor troverdige kan slike prosjekter bli? 

Nydalen i Oslo er et eksempel på et sted som totalt har skiftet egenart. Mer enn noe annet forbinder vi Nydalen med industrialiseringen av Norge, knyttet til Akerselva og til store industribedrifter som Christiania Spigerverk. I dag er stedet kanskje mest av alt en arena for moderne tjenesteytende næringer (i alle fall tror vi det) og for utdanning, representert ved Bedriftsøkonomisk Institutt. Samtidig står restene av stedets gamle identitet der fortsatt – i materiell og fysisk forstand, representert ved bygningene, arkitekturen – og landskapet, som fortsatt er formet av Akerselva. Denne omformingsprosessen gir oss en mulighet til å studere på en konkret måte den krysningen mellom næring, kultur og samfunnsbygging, som Stortingsmelding nr. 22 retter søkelyset mot. Vi har valgt å belyse dette fra to perspektiver: Først fra næringslivssiden representert ved direktør Christian Joys i Avantor, og deretter fra historiefaglig synsvinkel, ved professor Lars Thue fra Institutt for innovasjon og økonomiske organisering, ved BI.

Nydalen representerer et industristed i omforming. Det samme gjør Grenlandsområdet, som vi i løpet av sommeren er blitt knyttet til alle sammen gjennom diskusjonene om nedleggelsen av Union i Skien. Grenland friteater er i ferd med å utvikle et prosjekt som nettopp heter Stedsans. Ovenfor nevnte vi at studiet av stedsidentitet er et tverrfaglig tema. En av visjonene bak initiativet til friteatret i Grenland er å skape et tverrkunstnerisk prosjekt. Dette søkes oppnådd ved å flytte teaterscenen ut i byens rom, og aktivt ta i bruk det potensial for fortelling og formidling som ligger i byens arkitektur og bygninger, dens gater og torg. Teateret tar sikte på å kombinere ”antropologens briller” med ”arkeologens skje” og ”lete etter synlige og usynlige spor. Blande fakta og fiksjon, drømmer og virkelighet.”

Byen, byrommet og dets omforming – er et slags sammenbindende tema for denne dagen, og vi avslutter i Oslos nyere historie med prosjektet ”Er det her jeg hører til?”, som er et samarbeidsprosjekt mellom Deichmannske bibliotek og en rekke private og offentlige organisasjoner innen næringsliv og kultur. Prosjektet tar sikte på å dokumentere og formidle lokalhistorie fra tre epoker i Oslos historie representert ved tre viktige boligområder, Torshov, Bjerke og Romsås. Hovedtemaet er bolighistorie og bygningshistorie, altså det fysisk-materielle byrommet og fortellingene om det.

Seminaret er blitt til gjennom et samarbeid mellom ABM-Utvikling, Høgskolen i Oslo og Norsk lokalhistorisk institutt. Det har vært vår felles intensjon med utformingen av seminaret at det skal bidra til bevisstgjøring av deltakerne på to plan: For det første når det gjelder sted og stedsutvikling som vitenskapelig og kulturpolitisk utfordring, og for det andre når det gjelder stedskonstruksjon som konkret dokumentasjons- og formidlingsutfordring. Vi har hatt en kombinert teoretisk og praktisk målsetning. Som vi har understreket i programmet, ønsker vi nemlig både å rette et kritisk-problematiserende lys på dette feltet, men også å konkretisere hvordan stedsbygging kan gjøres, hvilke medier som kan anvendes og hvilke muligheter og begrensinger som ligger i valg av forskjellige medier. 

